Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(Ta objava nadomešča besedilo, objavljeno v UL C 203, 17.6.2020, str. 7)

(2020/C 322/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Λουκάνικο Πιτσιλιάσ“ / „Loukaniko Pitsilias“

EU št.: PGI-CY-02369 – 15.9.2017

ZOP ( ) ZGO ( X )

1. Ime

„Λουκάνικο Πιτσιλιάσ“ / „Loukaniko Pitsilias“

2. Država(-e) vlagateljica(-e)

Ciper

3. Opis kmetijskega proizvoda ali živila

3.1. Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2. Opis proizvoda, za katerega se uporablja ime iz točke 1

Ime „Λουκάνικο Πιτσιλιάς“ / „Loukaniko Pitsilias“ se uporablja za staran, dimljen mesni proizvod, mariniran v vinu, ki se proizvaja brez dodajanja kakršnih koli konzervansov (npr. nitratov, nitritov, polifosfatov), ojačevalcev okusa ali katerih koli drugih aditivov. Prav tako surovine za njegovo pripravo ne vsebujejo nobenih aditivov ali konzervansov (npr. nitratov ali nitritov).

Surovine za njegovo pripravo so:

— sveža mleta svinjina zdravih živali, ki so bile zaklane v skladu s predpisi (popolna izkrvavitev in takojšnje hlajenje). Ob prejemu se preverijo barva (značilna svetlo rdeča), vonj (ustrezen) in notranja temperatura (med 0 °C in 4 °C),

— svinjsko črevo, ki je že bilo očiščeno in nasoljeno pri temperaturi pod 4 °C. Ob prejemu se preverita njegova čistoča in vonj (ustrezen),

— suho rdeče vino iz vinogradov, v katerih se goji vinska trta lokalne sorte mavro in morda tudi vinska trta sorte maratheftiko. Ob prejemu vina se preverijo aroma (značilna za sorto), vsebnost alkohola (med 12 % in 15 %) in vsebnost sladkorja (manj kot 4 g/l),

— groba (morska) sol,

— zdrobljen koriander (Coriandrum sativum), mlet kumin (Cuminum cyminum) in mlet črni poper (Piper nigrum).

Proizvod „Λουκάνικο Πιτσιλιάς“ / „Loukaniko Pitsilias“ ima naslednje značilnosti:

Fizikalne značilnosti

Proizvod se daje na trg kot „veriga“ parov klobas ali kot posamezne klobase.

Vsaka posamezna klobasa ima podolgovato, ozko in valjasto obliko.

Premer posamezne klobase: 2–4 cm.

Dolžina posamezne klobase: 5–40 cm.

Organoleptične značilnosti

Barva: temna sivkasto rjava do črna zunanjost in bledo vijoličasta notranjost, z mestoma jasno vidnimi belimi maščobnimi deli.

Aroma: aroma po dimu, rdečem vinu, koriandru (Coriandrum sativum) in kuminu (Cuminum cyminum).

Okus: rahlo slan z razločnimi notami po rdečem vinu, dimu, koriandru, kuminu in črnem popru (Piper nigrum).

Tekstura: kompaktna; ob razrezu vsaka rezina ostane kompaktna, ne da bi se zmes mletega mesa razpustila.

Kemijske značilnosti

Vsebnost vode: 40–60 %.

Natrijev klorid: 1,5–3 %.

Največji delež maščobe: 35 %.

Proizvod „Λουκάνικο Πιτσιλιάς“ / „Loukaniko Pitsilias“ se lahko prodaja pakiran ali nepakiran, v kosu ali narezan.

3.3. Krma (samo za proizvode živalskega izvora) in surovine (samo za predelane proizvode)

Suho rdeče vino, ki se uporablja pri pripravi proizvoda „Λουκάνικο Πιτσιλιάς“ / „Loukaniko Pitsilias“, je proizvedeno na opredeljenem geografskem območju v vinogradih, v katerih prevladuje vinska trta lokalne sorte mavro. Ti vinogradi ležijo na območju Pitsilia, kjer se proizvajajo vina s kontrolirano označbo porekla. V vinogradih se lahko gojijo tudi vinske trte sorte maratheftiko (vamvakada).

Za območje Pitsilia so značilne posebna morfologija in kakovost tal, ugodni za vinogradništvo in vinarstvo, na primer visoka nadmorska višina, gola in strma tla ter erodirane predornine, in odsotnost padavin med dozorevanjem grozdja. Vino, proizvedeno na območja Pitsilia, ima zaradi vseh teh podnebnih in morfoloških posebnosti posebne organoleptične in kakovostne značilnosti, ki se prenesejo na proizvod in vplivajo na njegov organoleptični značaj, saj je namakanje v vinu pomemben del postopka konzerviranja.

3.4. Posebne faze proizvodnje, ki jih je treba izvajati na opredeljenem geografskem območju

Različne faze v pripravi proizvoda „Λουκάνικο Πιτσιλιάς / Loukaniko Pitsilias“, ki jih je treba izvajati na opredeljenem geografskem območju, so: suho soljenje mletega mesa in njegovo namakanje v vinu vsaj tri dni, dodajanje začimb, polnjenje zmesi v svinjsko črevo, zavezovanje črev v presledkih, da nastane „veriga“ parov klobas „Λουκάνικο Πιτσιλιάς“ / „Loukaniko Pitsilias“, dimljenje klobas in njihovo staranje v zorilnici (po potrebi) od dva do pet dni, da se doseže vsebnost vode, ki jo želi proizvajalec (oddelek 3.2).

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

Proizvod mora biti ne glede na obliko predstavitve (pakiran ali nepakiran, cel ali narezan) opremljen z ustrezno etiketo, na kateri so navedeni registrirano ime in podrobnosti o obratu, v katerem je bil proizveden in/ali narezan ter zapakiran (če ni bil razrezan in zapakiran v proizvodnem obratu).

4. Jedrnata opredelitev geografskega območja

Opredeljeno geografsko območje Pitsilia je znano po goratosti. Obsega območja z nadmorsko višino 700 m ali več, ki ležijo znotraj upravnih meja naslednjih krajev:

okrožje Nikozija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikozija), Palechori, Platanistasa, Polystypos, Saranti, Spilia, Farmakas, Fikardou, Fterikoudi in Kambi;

okrožje Larnaka: Odou;

okrožje Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra in Chandria.

5. Povezava z geografskim območjem

Zahtevek za registracijo ZGO „Λουκάνικο Πιτσιλιάς“ / „Loukaniko Pitsilias“ temelji na fizikalnih, kemijskih in organoleptičnih značilnostih proizvoda, ki se razvijejo in ohranijo kot rezultat proizvodnega postopka, pri katerem ni treba uporabiti aditivov ali drugih pomožnih snovi.

Značilnosti proizvoda „Λουκάνικο Πιτσιλιάς / Loukaniko Pitsilias“ so plod znanja in izkušenj proizvajalcev, zlasti pa naslednjega.

Vsak proizvajalec sam izbere meso. Proizvajalci uporabljajo mleto meso iz različnih delov prašiča (razen vitalnih organov) z različno vsebnostjo maščobe. To proizvajalcem omogoča dodajanje ali odstranjevanje maščobe. Proizvajalci se za dokončanje tega postopka zanašajo na svoje izkušnje, da zagotovijo, da delež maščobe v proizvodu „Λουκάνικο Πιτσιλιάς“ / „Loukaniko Pitsilias“ ne presega 35 %, saj bi proizvod po teksturi postal mehkejši od želenega.

Mleto meso se nasoli, kot se proizvajalcem zdi ustrezno glede na njihove izkušnje, in občasno premeša, da se sol enakomerno porazdeli po mletem mesu in končni proizvod dobi želeno slanost.

Soljenje in namakanje v vinu potekata hkrati. Soljeno mleto meso ostane v vinu vsaj tri dni in se redno meša, s čimer se zagotovi, da ima mešanica mletega mesa značilen okus, aromo in barvo po vinu.

Na značilni izraziti okus in aromo po vinu ter značilno barvo notranjosti proizvoda „ Λουκάνικο Πιτσιλιάς“ / „Loukaniko Pitsilias“ vplivata izbira ustreznega vina v smislu arome in kemijskih lastnosti ter trajanje namakanja mletega mesa v vinu. Vino mora biti rdeče in suho, iz vinogradov, v katerih se goji vinska trta lokalne sorte mavro, ki prevladuje na tem območju (obsega približno 80 % skupne površine, zasajene z vinsko trto), po možnosti skupaj z vinsko trto rdeče sorte maratheftiko.

Podobno kot sol in vino se mešanici dodajo tudi začimbe.

Soljenje, namakanje v vinu, dodajanje začimb in mešanje pripravka so pomembne faze proizvodnega postopka, ki zagotavljajo, da so klobase pripravljene iz enake mešanice mletega mesa in imajo enake kakovostne značilnosti.

Ko mešanica pridobi take značilnosti, kot jih želi proizvajalec, se nadeva v naravno svinjsko črevo. Črevo se na koncih zapre in v presledkih zaveže v vozel, tako da nastane „veriga“ parov klobas „Λουκάνικο Πιτσιλιάς“ / „Loukaniko Pitsilias“. Pomemben sestavni del znanja in izkušenj proizvajalcev pri polnjenju in zavezovanju črev se nanaša na luknjice, ki jih je treba narediti v črevo, da se prepreči zadrževanje odvečne vlage. V nasprotnem primeru bi bil končni proizvod zelo neenoten in bi vseboval zračne žepe.

Drug pomemben sestavni del znanja in izkušenj proizvajalcev je dimljenje, saj določa okus, aromo, teksturo in barvo končnega proizvoda. Dimljenje je tudi faza proizvodnega postopka, ki določa barvo zunanjosti klobas „Λουκάνικο Πιτσιλιάς“ / „Loukaniko Pitsilias“, saj te po koncu blagega, postopnega in hladnega dimljenja postanejo temnejše. Moč ognja, trajanje dimljenja, oddaljenost klobas od samega ognja in pogostost spreminjanja položaja klobas v dimnici se določijo na podlagi izkušenj proizvajalcev, tako da se pridobljena okus in aroma končnega dimljenega proizvoda ne spremenita v fazi njegovega namakanja v vinu in začimbah. Moč ognja se prilagodi podnebnim razmeram, da ne vpliva na okus in teksturo proizvoda. Če je ogenj med dimljenjem premočan, bo tekstura končnega proizvoda bolj drobljiva, zunanja barva pa temnejša, kar nista želeni lastnosti.

Dimljenje in zorenje v zorilnici (če je potrebno) sta postopka, ki dajeta proizvodu želeno raven vlage in značilno čvrstejšo teksturo ob uživanju v primerjavi s podobnimi proizvodi, ki niso dimljeni ali starani.

Podnebje območja Pitsilia, za katero so značilna hladna suha poletja in mile zime, je v povezavi s strmimi, razmeroma nerodovitnimi zemljišči pripomoglo k razvoju postopka proizvodnje in konzerviranja predelanih mesnih proizvodov pri sobni temperaturi, tako da je lahko imela družina meso na voljo vse leto. Strokovno znanje pri pripravi teh proizvodov se ni spremenilo in se prenaša iz roda v rod, saj proizvajalci na območju Pitsilia to znanje in izkušnje še danes uporabljajo v sodobnih obratih.

Poleg tega se zaradi tal in podnebja na območju Pitsilia vedno pridela manj grozdja kot na drugih območjih, zato njegov sok vsebuje več polifenolov. Proizvajalci klobas „Λουκάνικο Πιτσιλιάς“ / „Loukaniko Pitsilias“ so skupaj z znanjem in izkušnjami v zvezi s proizvodnjo podedovali tudi odlično črno vino, ki ga omenja N. Ierides (1903, Kratka zgodovina Cipra). To še dodatno krepi povezavo med proizvodom in območjem, saj mu daje izrazito aromo in okus, ki sta značilna za lokalno vino mavro.

Proizvod „Λουκάνικο Πιτσιλιάς“ / „Loukaniko Pitsilias“ je zaradi svojih značilnosti, ki so plod znanja in izkušenj proizvajalcev ter uporabe vina z območja, skupaj s proizvodom „Pafítiko Loukaniko“ pridobil sloves najboljših ciprskih klobas, kot je leta 1978 zapisal P. Xioutas v delu Kypriaki Laografia ton Zóon (Živali v ciprski folklori).

Predelani mesni proizvodi z območja Pitsilia, vključno s proizvodom „Λουκάνικο Πιτσιλιάς“ / „Loukaniko Pitsilias“, so neločljivo povezani s tem posebnim območjem, tako da se izrecno omenjajo v vseh publikacijah in/ali na spletiščih s turističnimi in/ali gastronomskimi informacijami (Ministrstvo za kmetijstvo, naravne vire in okolje, 2011: Gastronomikos Chartis tis Kyprou (Kulinarični zemljevid Cipra), in Florentia Kithraiotou, 2009, Trofi: aformi schesis (Hrana: temelj razmerja)).

Sklic na objavo specifikacije

(drugi pododstavek člena 6(1) te uredbe)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) UL L 343, 14.12.2012, str. 1.